**Declaració institucional de la Conferència de Presidents de les Illes Balears**

D’un temps ençà, s’ha consolidat una ruta migratòria per via marítima que connecta el nord d’Àfrica a través d’Algèria amb les Illes Balears. La ruptura dels tractats d’amistat entre el Govern d’Espanya i Algèria s’ha traduït en un augment continuat del nombre de pasteres i persones que arriben a les costes de la comunitat autònoma: enguany, i a falta dels mesos de més previsió d’arribada de pasteres, ja s’han superat els registres de l’any passat, amb més de 2.500 migrants arribats, entre els quals hi ha més de 200 menors estrangers no acompanyats.

Segons les darreres dades, les Illes Balears acullen actualment més de 400 menors no acompanyats (420).

El 55 % dels menors tutelats per l’Administració a les Illes Balears ja són menors estrangers no acompanyats.

Respecte a les places específiques previstes per a menors estrangers no acompanyats, tenim una sobreocupació del 850 %.

La falta de solucions del Govern d’Espanya en aquesta qüestió repercuteix en els serveis públics de les Illes Balears competència dels consells insulars, atès que la sobreocupació del sistema de menors està tensionant tant els diferents serveis adreçats a menors tutelats com els serveis d’atenció a persones grans o dependents.

Per tot això, la presidenta del Govern de les Illes Balears i els presidents dels consells insulars de Mallorca, Menorca, Eivissa i Formentera, reunits en la Conferència de Presidents, exposen:

* Que és urgent l’actuació del Govern d’Espanya, mitjançant els seus diferents ministeris implicats, per fer front a la situació migratòria tant a les Illes Balears com a altres comunitats.
* Que és necessari un canvi d’estratègia per reforçar la vigilància de les nostres fronteres davant les màfies, per evitar l’arribada de més pasteres i que persones arrisquin la seva vida a la mar.
* Que és imprescindible garantir i augmentar els recursos humans i materials de les forces i cossos de seguretat de l’Estat davant l’arribada de pasteres, així com establir els sistemes de vigilància (SIVE) necessaris per a una actuació ràpida.
* Que és fonamental que el Govern d’Espanya restableixi les relacions diplomàtiques amb Algèria, per tal de col·laborar en el control en origen de la ruta migratòria cap a les Illes Balears.
* Que les Illes Balears han arribat al seu límit en la capacitat d’acollida de més menors migrants no acompanyats, de manera que resulta impossible l’acollida en condicions dignes de més menors que arribin directament a la costa o l’acceptació de qualsevol nova reubicació de menors provinents d’altres comunitats autònomes.
* Que el fenomen transcendeix en l’actualitat la competència de protecció de menors transferida a les comunitats i, en el cas de les Illes Balears, als consells insulars, i correspon a la gestió migratòria, que és competència exclusiva del Govern d’Espanya.
* Que hi ha una necessitat de recursos per compensar l’esforç econòmic que ja fan els consells insulars i que han de ser aportats amb línies específiques de finançament pel Govern d’Espanya.

Margalida Prohens

Presidenta del Govern de les Illes Balears

Llorenç Galmés

President del Consell Insular de Mallorca

Adolfo Vilafranca

President del Consell Insular de Menorca

Vicente Marí

President del Consell Insular d’Eivissa

Lorenzo Córdoba

President del Consell Insular de Formentera

Palma, 5 de setembre de 2024